LPN:โบรกฯแนะนำถือรับเงินปันผลสูงมองการเติบโตกำไรปี 59-60 น่าพอใจ
LPN คงคำแนะนำถือเพื่อรับเงินปันผลสูง คาดการณ์ปี 59 มีอัตราผลตอบแทนเป็น 6.3% ราคาพื้นฐานประเมินด้วย P/E ปี 59 ที่ 8 เท่า เป็น 14.20 บาท คาดการณ์อัตราการเติบโตกำไรปีนี้และปีหน้าน่าพอใจเป็น 9% และ 2% ตามลำดับ
15 ก.พ. 2559

บล.ดีบีเอส วิคเคอร์ส ระบุในบทวิเคราะห์วันนี้ (15 ก.พ.) ว่า บริษัท แอล.พี.เอ็น.ดีเวลลอปเมนท์ จำกัด (มหาชน)หรือ LPN  กำไรไตรมาส 4/58 ออกมาต่ำกว่าที่เราและตลาดคาดเป็น 288 ล้านบาท ลดลงถึง 61% เทียบช่วงเดียวกนของปีก่อน เพราะรายได้ลดลง 27% ให้ผลตอบแทนผู้บริหารมากขึ้น และอัตราภาษีเงินได้สูงขึ้น ทั้งนี้อัตรากำไรขั้นต้นได้หดแคบลงเป็น 31.7% เทียบกับ เทียบช่วงเดียวกนของปีก่อนที่ 33%
ด้านกำไรปี 58 แม้เพิ่มขึ้น 19.4% เป็น 2.4 พันล้านบาท แต่ก็ถือว่าออกมาต่ำกว่าคาด สาเหตุที่เติบโตได้มาจากรายได้ที่เพิ่มขึ้น แม้ว่าอัตรากำไรขั้นต้นได้ลดลง ตามการทำโปรโมชั่น และค่าตอบแทนผู้บริหารเพิ่มถึง 105% เทียบช่วงเดียวกนของปีก่อนเป็น 206 ล้านบาท บริษัทประกาศปันผลรอบสุดท้ายอีก 0.60 บาท XD 23 ก.พ.59 จ่าย 11 เม.ย.59
คาดการณ์อัตราการเติบโตกำไรปีนี้และปีหน้าน่าพอใจเป็น 9% และ 2% ตามลำดับ สำหรับยอดขายรอโอน (Backlog) สิ้นปี 58 เป็น 12.3 พันล้านบาท เป็นการรับประกันรายได้ปีนี้ดีเป็น 73% แต่ปีหน้าน้อยเพียง 2% ด้านการเปิดขายโครงการใหม่ปีนี้เป็นคอนโด 10 โครงการ มูลค่า 17 พันล้านบาท ยอดขายที่จะทำได้ถือว่ามีความสำคัญ เพราะจะมีผลกับรายได้ปี 60 ซึ่งมี Backlog มารับรู้น้อย ขณะที่สภาพตลาดไม่เป็นใจนัก
คงคำแนะนำ ถือ เพื่อรับเงินปันผลสูง คาดการณ์ปี 59 มีอัตราผลตอบแทนเป็น 6.3% ราคาพื้นฐานประเมินด้วย P/E ปี 59 ที่ 8 เท่า เป็น 14.20 บาท ซึ่งเท่ากับราคาหุ้นขณะนี้